google/wiki40b huggingface dataset:
Holocen kalender

Holocen kalenderen, også kjent som Holocen Æra eller Menneskelige Æra (HE), er en tidsregning som legger til nøyaktig 10 000 år til den dominerende (AD/BC eller CE/FVT) nummereringen. Denne plasserer sitt første år ved begynnelsen av den geologiske epoken Holocen og den Neolittiske Revolusjon, når mennesker gikk fra en jeger-sanker-livsstil til jordbruk og fast bosetning. Året 2019 er år 12 019 HE ifølge Holocen kalenderen. Holocen ordningen ble først foreslått av Cesare Emiliani i 1993.

Fordeler

Menneskelige Æra «tilhengere» hevder at det gjør det enklere å datere geologiske, arkeologiske, dendrochronological og historiske hendelser, samt at det baserer sin epoke på en hendelse mer universelt relevant enn Jesus' fødsel. Alle viktige datoer i menneskets historie kan deretter bli oppført ved hjelp av en enkel økende skala der mindre datoer alltid er oppført før større datoer. En annen fordel er at Holocen æraen starter før andre kalender epoker. Så det kan være nyttig for sammenligning og konvertering av datoer fra forskjellige kalendere.

Nøyaktighet

Når Emiliani foreslo kalenderen i 1994, nevnte han at det ikke var noen avtalt begynnelse på Holocen epoken, da beregninger varierte mellom 12 700 og 10 970 år BP. Siden da har forskere forbedret sin forståelse av Holocen ved hjelp av iskjerneprøver og kan nå datere begynnelsen av Holocen med mer nøyaktighet. En enighet ble formelt vedtatt av IUGS i 2013, der de plasserer Holocen 11 700 år før 2000 (9701 f.Kr), ca 300 år nyere enn epoken av Holocen kalenderen.
Upshot-Knothole Annie

Upshot-Knothole Annie var en prøvesprengning av en atombombe under Operation Upshot-Knothole. Detonasjonen ble utført på Nevada Test Site (NTS), Area 3 i USA 17. mars 1953 og ble sendt direkte på amerikansk TV. Direktesendingen ble også tatt opp i studio, antageligvis ved bruk av den da nye magnetikkfilm teknologi, så de kunne ta opp lyden som atomvåpenet lagde.
Bomben var på 16 kilotonn (67 terajoule) og bar et stridshode av typen Mk-5 HE.
Operation Doorstep var en sivil forsvarsstudie gjennomført av USAs føderale sivile forsvarsadministrasjon sammen med Annie. Testen studerte effekten fra en detonasjon av et atomvåpen på to hus, 50 biler og åtte bomberom designet for boligbruk.
Galette

Galette er et fransk, egentlig bretonsk, navn på forskjellige pannekakelignende kaker. Der brukes bokhvete og andre kornsorter i stedet for hvete, mens melk / vann, egg og salt er som for pannekaker ( fransk navn: Crêpes ) generelt.
Galetten ble opprinnelig til der jordsmonnet ikke tillot hvetedyrking, og mange distrikter har sine egne tradisjoner for hva som skal i røren.
I motsetning til crepene er galetten noen steder gjennomstekt fra bare en side. Galetten blir enten brukt til å rulle inn forskjellig pålegg som syltetøy, ost, salat, kjøtt, fisk – eller som underlag for speilegg og skinke. Den siste varianten er kjent som galette complète. I Rennes brukes den slik lomper brukes på Østlandet. Denne varianten ser ut til å vinne popularitet i dagens Frankrike.
Quodlibet

Quodlibet (fra latin quod libet, «etter behag») er en musikalsk satstype der flere melodier som opprinnelig ikke hører sammen framføres samtidig i hver sin stemme. Quodlibet er dermed en form for polyfon sats og fritt kontrapunkt.
Flere motetter fra 1200-tallet viser quodlibet-lignende teknikker, og håndskriftet Codex Montpellier fra 1300-tallet inneholder flere quodlibet-lignende verk med kombinasjoner av ulike eksisterende melodier. Den første flerstemmige vokalkomposisjonen der det bevisst er brukt  usammenhengende tekst- og melodibruddstykker for å oppnå en uhøytidelige virkning er «Guter, selzamer, und künstlicher teutscher Gesang, sonderlich ettliche künstliche Quodlibet» fra 1544.
I renessansen og barokken var quodlibet en populær underholdningsform. Det er kjent at medlemmer av familien Bach hadde for vane å improvisere quodlibets under familiesammenkomstene.
I Frankrike utviklet det seg i renessansen en selvstendig form for quodlibet som ble kalt fricassée og i Spania en tilsvarende med navnet ensalada.
Carnegie Heltefond

Carnegie Heltefond for Norge er en stiftelse som er en norsk del av det internasjonale Carnegie Hero Fund.
Det ble opprettet i Norge i 1911 som en norsk del av det internasjonale Carnegie Hero Fund. Fondets midler kommer fra grunnleggeren Andrew Carnegie, en skotsk immigrant i USA. Han skaffet seg en betydelige formue ved etablering innen den amerikanske stålindustri. Han solgte virksomheten i 1901 for 500 millioner dollar og donerte 350 millioner dollar til ulike samfunnsmessige formål, deriblant de såkalte heltefond hvor rentene av fondet skulle gå til belønning av heltegjerninger.
Fondet belønner heltemot vist under fredelig livsgjerning, ofte hvor en med fare for eget liv redder andre.
Utmerkelsen er en medalje eller annen minnegjenstand. Det deles også ut en pengebelønning.
Fondets styre består av en styremedlem som er USAs ambassadør til Norge, en nestleder utnevnt av Kongen i statsråd og en styreleder utnevnt av Det kgl. Nærings- og handelsdepartement, som fondet ellers sorterer under. Utdeling foretas av fylkesmannen.
Fondet er regulert ved kgl.res. 15. mars 1912 om bestyrelse m.v. av «Carnegie's Heltefond for Norge» og kgl.res. 25. oktober 1912 om regler for «Carnegie's Heltefond for Norge».
Myllarheimen

Myllarheimen er et musikkhistorisk museum i Vinje kommune på husmannsplassen Kosi på garden Øygarden i Arabygdi der Myllarguten, spelemannen Torgeir Augundsson, bodde de siste årene av sitt liv fram til 1872, da han døde.
I 1852 kjøpte Myllarguten Øygarden, etter å ha tjent godt på konserter i Christiania og Bergen. Men han var ingen god bonde eller økonom, og ti år seinere måtte han selge garden. Men en husmannsplass holdt han av til seg selv.
Kunstneren Harald Kihle kom i 1949 med en oppmodning om å ta vare på minne etter Myllarguten. Rauland kommune kjøpte husmannsplassen og ved dugnad ble husene satt i stand og gjenstander som hadde tilhørt Myllarguten ble samlet inn.
I 1969 ble det avduket et minnesmerke utført av Dyre Vaa.
Kongeriket Zimbabwe

Kongeriket Zimbabwe (1220–1450) var et relativt kortvarig afrikansk kongerike lokalisert i området til dagens Zimbabwe. Kongeriket var kjent for sin hovedstad, Store Zimbabwe, med den største steinstrukturen i sørlige Afrika fram til nyere tid.

Navnet

Zimbabwe er det moderne navnet som er gitt til den førkoloniale sivilisasjonen i sørlige Afrika. Det er to teorier til opprinnelsen til ordet «Zimbabwe». Ulike kilder hevder at ordet er avledet fra dzimba-dza-mabwe, oversatt fra karangadialekten av shonaspråket som «store hus av stein» (dzimba = flertall av imba, «hus»; mabwe = flertall av bwe, «stein»). Karangatalende shonafolk er funnet rundt Store Zimbabwe i dagens moderne provins Masvingo. Arkeologen Peter Garlake hevder at «Zimbabwe» er en sammentrekning og en forkortet form for dzimba-hwe som betyr «æret hus» på zezurudilaketen til shonafolket, og er vanligvis benyttet til høvdingenes hus eller graver.

Opprinnelse og etablering

Det folket som opprettet kongeriket Zimbabwe hadde utvandret til Zimbabwe-platået fra kongeriket Mapungubwe i sørlige Afrika en gang på 1200-tallet.
Herskerne av Zimbabweriket brakte med seg de kulturelle tradisjonene innenfor kunst og murverk fra Mapungubwe. Konstruksjonen av forseggjorte steinbygninger og murverk nådde sin fremste tid i kongeriket. Kongeriket skattla andre mindre herskere over hele regionen. Riket var sammensatt av over 150 mindre høvdingriker i deres egne mindre zimbabwer. Riket etablert et styre over et større område enn Mapungubwe, Butua eller Mutapa.
Zimbabweriket kontrollerte handelen med elfenbein og gull fra det indre til sørøstkysten av Afrika. Asiatiske og arabiske varer kunne rikholdig bli funnet i kongeriket. Økonomisk tilvenning, som hadde vært avgjørende for tidligere urshonastater, ble også praktisert.

Erobring og nedgang

En gang rundt 1430 reiste en fyrste fra Zimbabwe nordover på jakt etter salt blant Shona-Tavara. Fyrsten var Nyatsimba Mutota og landet han erobret kom til å bli kongeriket Mutapa. I løpet av en generasjon overgikk dette riket Zimbabwe som den økonomiske og politiske makten i regionen Zimbabwe. Ved 1450 hadde hovedstaden og det meste av riket blitt oppgitt.
Slutten på kongeriket førte til en fragmentering av makten til urshonaene. To hovedbaser oppsto langs en nord-sør-akse. I nord drev Mutapariket videre og faktisk også forbedret Zimbabwes administrative struktur. Det førte dog ikke videre murverktradisjonen til samme nivå som sin forløpet. I sør etablerte Butuariket seg som et mindre, men bortimot identisk versjon av Zimbabweriket. Begge statene ble til sist oppslukt i den største og mektigste av kalangastatene, Rozwiriket.
Anna Karina

Sangerinnekarriere

I 1967 skrev Serge Gainsbourg filmmusicalen Anna til henne, hvor hun spiller mot Jean-Claude Brialy og synger de store hits Sous le soleil exactement og Ne dis rien. Siden innspilte hun platen Une histoire d'amour med sangeren Philippe Katerine, og i 2005 utkom Chansons de films – en samling filmsanger.
Løkkegård

Løkkegård er en type gårdsbebyggelse som omkranser et gårdstun. Løkkegårder er gårdsbruk med en frittstående bygningsmasse (bestående av mange bygninger) som omkranser et gårdstun (også kalt løkkegårdsanlegg). Eksempler på dette siste er Riddergården i Hønefoss som ble bygget på 1700-tallet og de mange løkkeanleggene som tjente som fritidsboliger for Christiania-borgerskapet på 17- og 18-hundretallet.
Trollkleiva (Heggedal)

Trollkleiva er en vei i Heggedal i Røyken kommune. Den går ut fra Hallenåsen og ender i skogkanten. Området er under utbygging med utparsellering av tomter langs Trollkleiva.
Huishui

Huishui (kinesisk: 惠水县; pinyin: Huìshuǐ Xiàn) er et fylke i det autonome prefektur Qiannan i provinsen Guizhou i Folkerepublikken Kina.
Befolkningen var på 397 591 innbyggere i 1999.
Melissa Rauch

Tidlig liv

Rauch ble født i Marlboro Township i New Jersey, som datter av Susan og David Rauch. Hun utviklet en interesse for skuespill mens hun gikk på Marlboro High School. Rauch har en Bachelor i Fine Arts i skuespill fra Marymount Manhattan College. Hun er jødisk.

Karriere

I 2009 begynte Rauch i rollen som Bernadette, kjæresten til Howard Wolowitz, i den tredje sesongen av The Big Bang Theory. Den påfølgende sesongen forlovet de to seg, og hun fikk en fast rolle i serien. I desember 2011 ble Rauch nominert til Screen Actors Guild Award for Outstanding Performance by an Ensemble in a Comedy Series som en del av The Big Bang Theory.
Rauch har vært deltaker i tv-showet Best Week Ever på VH1. Andre roller inkluderer True Blood, hvor hun hadde en fast rolle som Summer – en rolle som liker Hoyt – i 2010, og The Office. Rauch har også opptrådt i den amerikanske versjonen av Kath & Kim, i Wright v Wrong, Dirty Sexy Money, og i filmen I Love You, Man.
Rauch er også en del av rollebesetningen i den komediske oppsetningen The Realest Real Housewives, sammen med Casey Wilson, June Diane Raphael, Jessica St. Clair og Danielle Schneider. Showet hadde premiere på Upright Citizens Brigade Theater i 2011.

Personlig

Rauch er gift med forfatteren Winston Beigel, og de har samarbeidet om flere prosjekter – deriblant The Miss Education of Jenna Bush.
Elle Fanning

Karriere

Bare to år og åtte måneder gammel spilte Elle Fanning sin alle første rolle, som en yngre versjon av søster Dakota i I Am Sam (2001) med Sean Penn. Til tross for sin unge alder har altså Elle vært i bransjen en god stund. Hun har også vært med i filmer som Daddy Day Care (2003) med Eddie Murphy, Because of Winn-Dixie (2005), Babel (2006), Deja Vu (2006), Reservation Road (2007), The Curious Case of Benjamin Button (2008) og Somewhere (2010).
Hun har også spilt gjesteroller i serier som Judging Amy, CSI: Miami, CSI: New York, Criminal Minds og Dirty Sexy Money.
I 2011 spilte hun i sci-fi-actionfilmen Super 8 av J.J. Abrams, samt i dramakomedien We Bought a Zoo med Matt Damon og Scarlett Johansson.
I 2014 spilte hun Sleeping Beauty i Disney-filmen Maleficent med Angelina Jolie.
Pohnpei

Geografi

Hovedøya Pohnpei er dekket av forskjellige typer landskap. Kystområdene består overveiende av mangroveskoger, ofte med gressdekte sletter bak. Hele den sentrale delen av øya består av skogkledte høyland, som strekker seg opp til 760 moh.
Pohnpei er et av de våteste stedene i verden, med en årsnedbør på over 7 600 mm enkelte steder i fjellområdene. Det eneste stedet i verden hvor det er målt høyere årsnedbør er Mt. Waiʻaleʻale på øya Kauai i Hawaii.  Den høye nedbøren og det tropiske klimaet gjør at Pohnpei er dekket av frodig regnskog, og øya har et svært stort biologisk mangfold. 
Befolkningen på Pohnpei er etnisk mere sammensatt enn de andre øyene i FSM-føderasjonen. Dette skyldes hovedsakelig at øya huser hovedstaden, med nasjonalforsamling og regjering, som har hundrevis av ansatte fra de andre delstatene, hver med sin distinkte etniske og kulturelle bakgrunn. Det er også mange innbyggere fra de mindre, ytre øyene i delstaten Pohnpei, hvorav de største er Pingelap, Mokil, Ant, Pakin, Ngatik, Nukuoro og Kapingamarangi.
Øyas lufthavn heter Pohnpei internasjonale lufthavn (IATA-flyplasskode «PNI») og ligger på ei øy like nord for Kolonia.

Historie

Ved østkysten av øya ligger ruinbyen Nan Madol, som var hovedstaden for Saudeleur-dynastiet fram til rundt 1500.
Pohnpei ble oppdaget av europeere i 1828, av russiske admiralen og geografen Fjodor Litke. Fra midten av 1800-tallet kom først hvalfangere og misjonærer til øya, som senere ble overtatt av Spania og deretter Tyskland. Sokehsopprøret startet 18. oktober 1910.
Øya var japansk territorium under andre verdenskrig, ettersom Japan ble tildelt Pohnpei og resten av Karolinene, samt Marshalløyene og Marianene (unntatt den amerikanske øya Guam) som krigserstatning fra Tyskland. I 1945, etter at Japan hadde tapt krigen, ble alle de japanske innbyggerne tvunget til å forlate øya. Mange av de pohnpeiiske familiene deres ble imidlertid igjen.  
Mikronesiaføderasjonen ble dannet i 1986, med Pohnpei som en av fire delstater.

Surfing

Helt nordvest på Pohnpei ligger Palikir Pass, en åpning i det beskyttende barriererevet rundt øya. I surfingmiljøer refereres Palikir Pass til som «P-Pass», og det var lenge kjent som en undergrunnsdestinasjon blant surfingentusiaster. Pohnpei ble først nevnt ved navn i en utgave av magasinet «Surfer» i 1986, og ble senere presentert i magasinets publikasjon «Surf Report» fra februar 1998.
Bueskyting under Middelhavslekene 2013

Bueskyting under Middelhavslekene 2013. Bueskyting var en av flere sporter under de syttende middelhavslekene som ble arrangert i Mersin i Tyrkia i perioden 20. til 30. juni 2013. Det var tredje gangen som bueskyting var med på programmet under middelhavslekene. Det var en individuell og en lagkonkurranse for menn og det samme for kvinner. Italia ble beste nasjon med to gullmedaljer foran Spania og Egypt med en hver.
Karpatisk fårehund

Karpatisk fårehund, kjent som Romanian Carpathian Shepherd Dog på engelsk, og ciobănesc românesc carpatin eller câine ciobănesc carpatin på rumensk. På norsk går karpatisk fårehund også under klengenavnet rumensk gjeterhund. Som klengenavnet indikerer, ble rasen først avlet som medhjelpere til rumenske gjetere. Rasen er fortsatt brukshunder, og rasen har i stor grad bevart sine originale trekk og egenskaper. I disse inngår en betingelsesløs hengivenhet og lojalitet til sine menneskelige eiere, og eventuelt småfe den vokter. For å kunne holde en karpatisk fårehund som en del av familieliv, er det viktig å etablere et hiearkisk ledelsesmønster, med familiens medlemmer i lederposisjon, om ikke kan den fort bli sta og ignorere ordre.
Marit Otterlei

Marit Otterlei er professor ved Institutt for kreftforskning og molekylær medisin ved NTNU, og en del av forskningsgruppen Regulation of cellular stress and genome dynamics.
Otterlei forsker på biologiske prosesser som DNA-reparasjon, og grunnla i 2009 APIM Therapeutics, et firma som utvikler peptider til bruk i behandling av kreft. I 2016 fikk de klarsignal for å starte kliniske studier.
Jazz à Juan

Jazz à Juan, også kjent som Jazzfestivalen i Antibes, er en jazzfestival på den franske riviera. Den finner sted hvert år i juli.
Den 7. juli 1960 ble den første Jazz à Juan festivalen satt opp i Juan-les-Pins, Antibes, i Syd-Frankrike som en hyllest til Sidney Bechet. Den amerikanske klarinettisten, saxofonisten og komponisten gift i Antibes og som døde året før. Festivalen er en av Europas eldste. Fra 1960 har festivalen blitt arrangert hvert år, bortsett fra 1971 og 1972 da den ble lagt til Nice. Store artister som Charles Mingus, Miles Davis, Ella Fitzgerald, Chick Corea, Stanley Clarke, Miroslav Vitouš, Carlos Santana, Marcus Miller og mange flere har besøkt festivalen opp gjennom årene. Festivalen arrangeres fra midten av juli i ti dager. Konsertene arrangeres alltid på byens utescener, noen også i furuparkene, og mer intime forestillinger langs byens fortauskafeer.
Studiepoeng

Studiepoeng er betegnelsen på et mål som brukes for å beskrive hvor omfattende et fag eller et studium er. Et norsk studiepoeng tilsvarer ett ECTS-credit.
Studiepoeng erstattet betegnelsen vekttall, som ble brukt før kvalitetsreformen som trådte i kraft i 2003. Ett vekttall tilsvarer 3 studiepoeng. Studiepoeng sier altså noe om arbeidsmengden og ikke et bestemt antall sider i pensum. Et fulltidsstudium ved norske høyskoler og universiteter er på 30 studiepoeng pr. semester. Et bachelorstudium er på 180 studiepoeng (6 semester), mens man trenger ytterligere 120 studiepoeng for å oppnå mastergrad.
Roald Nygård

Biografi

Nygård er utdannet lærer fra Oslo offentlige lærerskole (1958), har pedagogisk embetseksamen (1968) og er dr.philos. (1974) fra Universitetet i Oslo. Han har arbeidet som lærer i grunnskolen i Oslo, Bodø og Skedsmo og har siden 1968 vært knyttet til Pedagogisk forskningsinstitutt, Universitetet i Oslo, fra 1991 som professor. Han er gift med spesialpedagog og logoped Kari Nygård og har to barn.

Faglig virksomhet

Nygård har arbeidet med pedagogisk psykologi, forskningsmetode og vitenskapsteori, med motivasjonspsykologi som sitt primære forskningsområde. Hans doktorgradsarbeid, Personality, Situation and Persistence. A Study with Emphasis on Achievement Motivation, hører inn under den interaksjonspsykologiske tradisjon der atferd forstås som et resultat av et kontinuerlig samspill mellom personlighetstrekk og miljømessige eller situasjonelle forhold, og viser hvordan personlighetstrekkenes betydning blir moderert av den situasjon eller det miljø man befinner seg i, og vice versa.
Nygård har publisert i og vært reviewer for nasjonale og internasjonale tidsskrifter og var på 70- og 80-tallet medredaktør for Scandinavian Journal of Educational Research. Sammen med motivasjonsforskeren Torgrim Gjesme utviklet han på 70-tallet måleinstrumentet The Achievement Motives Scale (AMS), som er oversatt til flere språk 
I de senere år har Nygård særlig arbeidet med spørsmål knyttet til menneskers selvforståelse, noe som har resultert i boken Aktør eller Brikke?. Foruten innenfor pedagogikkstudiene i Norge har boken bl.a. fått fotfeste i arbeidet med kulturbygging i arbeidsliv og organisasjoner, og den utgjør en viktig del av det teoretiske grunnlaget for det offentliges arbeid med yrkesrettet attføring. Boken er oversatt til ungarsk.
Jean Baptiste Pointe du Sable

Bakgrunn

Jaean Baptiste Point du Sables tidlige år er ukjente og likeså hans avstamning. Han var pelsjeger og trapper i traktene omkring de store sjøene mellom USA og Canada som giftet seg med en kvinne fra indianerstammen potawatomi. Hans datters giftermål i 1790 ligger til grunn for antagelsen at han selv var født før 1750. Samtidige kilder sier at han hadde afrikansk opphav. 
I biografier om hans liv har selv klart fiktive fortellinger blitt gjengitt som sannheter. I de fleste er det blitt angitt at hans opphav var Vestindien og at hans far var fransk og hans mor slave fra Afrika. I den historiske romanen Jean Baptiste Pointe duSable: Founder of Chicago av Shirley Graham Du Bois fra 1953 oppgis han å være født i Saint-Marc i det som nå er Haiti og at hans far var styrmann på et fransk sjørøverskip og moren en frigitt slave. Andra teorier oppgir at han var av fransk-kanadisk opphav.

Noe mer sikrede opplysninger

I et diktverk utgitt i 1813, skrevet av den britiske offiseren Arent Schuyler de Peyster, oppgis at Jean Baptiste Point du Sable bodde i «Eschecagou» i 1779, men andre mer offisielle kilder oppgir at han da var et annet sted. 
På 1780-tallet etablerte han og familien en utpost med et bolighus som ble beskrevet som stort og velberget med franske møbler og malerier på veggene. Etter at hans hustru var gått bort, solgte han gården som da blant annet bestod av bolighuset, to lagerbygninger, en hestedrevet kvern, bakehus, røykhus, hønsegård, verksted og meieri. Han flyttet sør til sin sønn i Saint Charles i Missouri. 
Sønnen døde i 1813, og i 1818 døde Jean Baptiste Point du Sable uten å ha noen formue. Han var da blitt tatt vare på av en venn av familien etter en form av avtale om kår.

Ettermæle

Selv om han regnes som Chicagos grunnlegger har Jean Baptiste Point du Sable ikke fått noe særlig robust ettermæle i Chicago. Det har vært noe oppmerksomhet i den  afro-amerikanske befolkningen om dette forhold; man mener at det kanskje skyldes at han var mørkhudet? Den første institusjonen som ble oppkalt etter ham var  DuSable High School i sørlige Chicago som hadde en overveiende del afroamerikansk befolkning. Senere ble også det afroamerikanske museet i Chicago, DuSable Museum of African American History, navngitt etter ham, og et torg, Pioneer Plaza, på omtrent det sted der hans bosetning lå.
Hagefjorden (Tvedestrand)

Hagefjorden er en fjord (egentlig et sund) i Tvedestrand kommune i Aust-Agder, og ligger mellom Borøya og Sandøya. Hagefjorden har innløp mellom Borøykilen og Hauketangen på Sandøya og går noe tre kilometer nordøstover og munner ut i Sandøyfjorden. Den er cirka 200 meter bred og 45 meter dyp, og har fartsgrense på 5 knop. Den er en del av den indre leia mellom Arendal og Lyngør.
Fjorden har gitt navn til Hagefjordbrygga på Borøya, som er skysskai for reisende til Sandøya og skjærgården rundt. Hagefjordbrygga har bussforbindelse til Tvedestrand og Risør.
Brunla

Brunla eller Brunlaug er en herregård i Tanum sogn i Larvik kommune. Den har gitt navn til lenet og amtet av samme navn og det tidligere herredet Brunlanes.
I skriftlige kilder er gården første gang nevnt i 1376. Nikolas Galle, riksrådsmedlem 1392, bodde der. Svigersønnen Markvard Buk og hans sønn Olav Buk hadde også høye nasjonale embeder. I 1438 ble gården plyndret av Hallvard Gråtopps opprørere. Olav Buks datter Katarina ble gift med riksråden Hartvig Krummedike, og bodde på gården.
Senere ble gården tildels vanskjøttet, og inngikk i godssamlingen Larvik grevskap. En av brukerne var generalmajor Otto Henrik Schleppgrell, far til Friderich Adolph Schleppegrell. Familien Schleppegrell bodde der fra 1760 til 1808. Amtmannen Fredrik Wilhelm Wedel-Jarlsberg bodde der på festekontrakt fra 1816, og fikk skjøte i 1843. Familien Wedel-Jarlsberg solgte eiendommen i 1878.
Lakhdenpokhja

Lahdenpohja (finsk: Lahdenpohja, russisk: Лахденпо́хья) er en by i republikken Karelia i Russland. Byen ligger rundt 25 km fra grensen mot Finland, i en vik i den nordvestre enden av Ladoga. Bystatus siden 1945. Antall innbyggere var 8 751 ved folketellingen i 2002. 
Før 1944 var Lahdenpohja et finsk ladested (köping) i Viborgs län. Antall innbyggere var 1 959 i 1939.
Triatlon under Sentralamerikanske og karibiske leker 2002

Triatlon under Sentralamerikanske og karibiske leker 2002. Triatlon var en av flere sporter i de nittende sentralamerikanske og karibiske leker som ble arrangert i San Salvador i El Salvador i perioden 19. til 30. november 2002. Det var andre gangen som triatlon var med i de sentralamerikanske og karibiske leker. Det var en individuell konkurranse for menn og en for kvinner samt lagkonkurranse for menn og kvinner basert på de individuelle plasseringene. Mexico ble beste nasjon, de vant alle fire gullmedaljene.
NM i mangekamp 1985

NM i mangekamp 1985 var en del av NM i friidrett 1985, og ble arrangert som et eget mesterskap i Kristiansand, 
13. og 14. juli.
Det ble konkurrert i tikamp for menn og sjukamp for kvinner.